Folketing
2013-12-12

Er fru Sofie Carsten Nielsen enig i, at når man har igangsat den her udvikling hen imod en børsnotering, som er endemålet, og hvor vi har Goldman Sachs inde, som kun har én målsætning, nemlig at tjene flest mulige penge, så drejer man den måde, man styrer DONG på, væk fra at tage hensyn til miljø, klima, forbrugerinteresser, til hvad der giver flest penge på bundlinjen? Er det virkelig en udvikling, som Radikale Venstre med en normalt grøn profil synes er god, altså at profit er vigtigere end klima? Det er punkt 1. Punkt 2: Er det også Radikale Venstres ønske, at det er Goldman Sachs, der skal gå ind og have vetoret og have den indflydelse, som de er tildelt med den aftale, der er fremlagt? Er Goldman Sachs blevet til Radikale Venstres venner? Og punkt 3: Kan fru Sofie Carsten Nielsen nævne bare én ikkepolitiker, der støtter det og mener, at det her er en rigtig god idé? Og når jeg siger ikkepolitiker, vil jeg også sige: nok heller ikke dem fra Goldman-Sachs – men uafhængige.